google/wiki40b huggingface dataset:
Κουσάι

Επισκοπή

Ο επίσκοπος της Κουσάι ήταν βοηθός επίσκοπος της μητρόπολης της Αντινόης, πρωτεύουσα της ρωμαϊκής επαρχίας της Θηβαΐδας. Ο επίσκοπος Αχιλλέας χειροτονήθηκε από τον Μελέτιο της Λυκόπολις, ένας άλλος ο Ηλίας ήταν επίσκοπος γύρω στον 4ο ή 5ο αιώνα. Ο επίσκοπος Θεωνάς πήρε μέρος στη Δεύτερη Σύνοδος της Κωνσταντινούπολης το 553. Αργότερα οι επίσκοποι πήραν την πλευρά των Χαλδαίων, ο πρώτος εκ των οποίων ήταν ο επίσκοπος Γρηγόριος ο οποίος βρισκόταν στο πλευρό του Πάπα Ιωάννη Γ΄ της Αλεξάνδρειας στο νεκροκρέβατό του.
Δεν είναι πλέον επισκοπή αλλά σήμερα δίνεται από την Καθολική Εκκλησία ως τιμητικός τίτλος.
Νικόλαος Παπαμιχαλόπουλος

Βιογραφικά στοιχεία

Γεννήθηκε στην αυλή ενός εξωκλησιού στο χωριό Χάρακας του δήμου Ζάρακα στην Επίδαυρο Λιμηράς στις 27 Ιουλίου 1827. Ο πατέρας του ήταν δημογέροντας επί Τουρκοκρατίας και ειρηνοδίκης επί Καποδίστρια. Γράμματα έμαθε μόνος του, διότι δάσκαλος δεν υπήρχε. Από τα δεκαεννιά του χρόνια μπήκε στην πολιτική και έγινε ο κύριος μοχλός στον επαρχία του, αν και οι άλλοι βουλευτές τον αποκλείαν από τη Βουλή λόγο του νεαρού της ηλικίας του. Το 1856 ο γραμματέας της νομαρχίας Λακωνίας, Τρύφων Ταμπακόπουλος του ανακοίνωσε με επιστολή, ότι εκλέχτηκε βουλευτής παμψηφεί από την Επαρχία Επιδαύρου Λιμηράς. Συνέχισε να ψηφίζεται και στις επόμενες εκλογές το 1859, ενώ το 1861 αποκλείστηκε δια φανερής νοθείας επειδή υποστήριζε τον Ζαΐμη.
Διετέλεσε πληρεξούσιος στην Εθνοσυνέλευση του 1862, το 1863 διορίστηκε Υπουργός των Οικονομικών και αργότερα Υπουργός Δικαιοσύνης στην Κυβέρνηση Βούλγαρη του 1865. Ξανά έγινε Υπουργός Οικονομικών το 1871 (κυβέρνηση Βούλγαρη) και το 1874 (επίσης κυβέρνηση Βούλγαρη). Στην Κυβέρνηση Κουμουνδούρου του 1877 έγινε Υπουργός των Εσωτερικών και στις δύο κυβερνήσεις Κουμουνδούρου (Κυβέρνηση Κουμουνδούρου Ιανουαρίου 1878 και Κυβέρνηση Κουμουνδούρου Οκτωβρίου 1878) ήταν υπουργός επί των οικονομικών. Το 1879 ανέλαβε πρόεδρος της Βουλής. Στην Κυβέρνηση Κουμουνδούρου 1880 ανέλαβε το υπουργείο παιδείας και στην Κυβέρνηση Θεόδωρου Δηλιγιάννη 1885 το υπουργείο Εσωτερικών.
Το 1886 προσπάθησε να δημιουργήσει δικό του κόμμα, αλλά δεν πρόφθασε να ολοκληρώσει την προσπάθειά του.
Απεβίωσε στην Κηφισιά στις 18 Αυγούστου 1888.
Γ.Α.Σ. Ηρακλής Ποταμουδίων Καβάλας

Ιστορία

Ο πρώτος αθλητικός σύλλογος με την ονομασία «Ηρακλής» στην Καβάλα ιδρύθηκε το 1926, λίγα χρόνια έπειτα από τη Μικρασιατική Καταστροφή. Το 1964 ο Ηρακλής, η Α.Ε.Κ. Καβάλας και οι Φίλιπποι ο οποίος αποτελούσε τον παλαιότερο σύλλογο από τους τρεις, αποφάσισαν τη συγχώνευση των σωματείων και τη δημιουργία ενός νέου συλλόγου με την ονομασία Α.Ο. Καβάλα. Ηρακλής, Α.Ε.Κ. Καβάλας και Φίλιπποι επί της ουσίας έπαυσαν να υφίστανται, με την Α.Ε.Κ. να επανεμφανίζεται στο προσκήνιο τη δεκαετία του 1980.
Η ιστορία του «Γυμναστικού Αθλητικού Συλλόγου Ηρακλή Ποταμουδίων Καβάλας» ξεκινάει το 1976, έτος ίδρυσης του σωματείου. Έκτοτε τα διάφορα τμήματα του συλλόγου, έχουν αγωνιστεί σε τοπικό αλλά και σε εθνικό επίπεδο.

Τμήματα Υποδομής

Ο Ηρακλής Καβάλας διαθέτει ακαδημία ποδοσφαίρου.

Τμήμα άρσης βαρών

Το τμήμα της άρσης βαρών είναι το πλέον επιτυχημένο του συλλόγου, καθώς κατέχει 4 τίτλους στο ομάδικό ανδρών σε πανελλήνιο επίπεδο. Ο πρώτος τίτλος ήρθε το 2002, ενώ ακολούθησαν άλλοι τρεις το 2003, το 2007 και το 2008.

Τμήμα kick boxing

Το τμήμα kick boxing του συλλόγου εστιάζει κυρίως στα τμήματα υποδομής.

Σκακιστικό τμήμα

Το σκακιστικό τμήμα του συλλόγου λαμβάνει μέρος στις διοργανώσεις της Ελληνικής Σκακιστικής Ομοσπονδίας.

Τμήμα καλαθοσφαίρισης

Το τμήμα καλαθοσφαίρισης του συλλόγου διαλύθηκε το 2003, έπειτα από τη συγχώνευσή του με άλλους συλλόγους της περιοχής, δημιουργώντας την Ε.Κ. Καβάλας.
Κυπριακές βουλευτικές εκλογές 1981

Οι κυπριακές βουλευτικές εκλογές  του 1981 διενεργήθηκαν στις 24 Μαΐου 1981. 
Ήταν οι πρώτες εκλογές που διεξήχθησαν με το σύστημα της ενισχυμένης αναλογικής. Αυτό σήμαινε ότι ένα κόμμα για να περάσει στη δεύτερη κατανομή έπρεπε να πάρει τουλάχιστον 10% παγκύπρια ή 8% και να εξασφαλίσει έναν βουλευτή από την πρώτη κατανομή.  
Νικητής των εκλογών ήταν το Ανορθωτικό Κόμμα Εργαζόμενου Λαού με 32,77%, ενώ την είσοδό του στη Βουλή κατάφερε ο  Δημοκρατικός Συναγερμός με 31,92% και 12 έδρες. Σημαντική μείωση υπέστη το Δημοκρατικό Κόμμα, καταλαμβάνοντας την τρίτη θέση, με ποσοστό της τάξης του 19,50%.
Δε διεξήχθησαν εκλογές για πλήρωση των δεκαπέντε (15) εδρών της τουρκικής κοινότητας, οι οποίες παρέμειναν κενές.
Αντιπρόσωποι των θρησκευτικών ομάδων εκλέχτηκαν οι εξής: ο Νίνος Χατζηρούσσος για τους Μαρωνίτες, ο Αράμ Καλαϊτζιάν για τους Αρμενίους και ο Φέλιξ Κυρίλλης για τους Λατίνους.
Η αποχή άγγιξε το 4,25%.

Μετέπειτα εξελίξεις

Για την Δ' Βουλευτική Περίοδο το αξίωμα του Προέδρου της Βουλής των Αντιπροσώπων διεκδίκησε και εξελέγη, στις 4 Ιουνίου 1981, ο Γεώργιος Λαδάς από το Δημοκρατικό Κόμμα με 20 ψήφους υπέρ και 12 εναντίον, χωρίς να υπάρχει ανθυποψήφιος.
Σκοτεινή ενέργεια

Eπίδραση της σκοτεινής ενέργειας: μία μικρή σταθερή αρνητική πίεση του κενού

Ανεξάρτητα από την πραγματική της φύση, η σκοτεινή ενέργεια θα χρειαζόταν να έχει μία ισχυρή αρνητική πίεση (με απωθητική δράση), έτσι ώστε να εξηγήσει την παρατηρούμενη επιτάχυνση στο ρυθμό διαστολής του Σύμπαντος.
Σύμφωνα με τη Γενική Σχετικότητα, η πίεση μέσα σε μία ουσία συνεισφέρει στη βαρυτική της έλξη προς άλλα πράγματα ακριβώς όπως η πυκνότητα της μάζας της κάνει. Αυτό συμβαίνει επειδή η φυσική ποσότητα που προκαλεί στην ύλη να παράγει βαρυτικά φαινόμενα είναι ο Τανυστής Τάσης-Ενέργειας, που περιέχει και την πυκνότητα ενέργειας (ή ύλης) μιας ουσίας αλλά και την πίεσή της και το ιξώδες της.
Στο Friedmann-Lemaître-Robertson-Walker μετρικό μοντέλο, μπορεί να δειχτεί ότι μια ισχυρή σταθερή αρνητική πίεση μέσα σε όλο το Σύμπαν προκαλεί μια επιτάχυνση στη διαστολή αν το Σύμπαν ήδη διαστέλλεται, ή μια επιβράδυνση στη συστολή αν το Σύμπαν ήδη συστέλλεται. Αυτό το φαινόμενο της επιταχυνόμενης διαστολής, μερικές φορές καλείται ως "βαρυτική απώθηση", που είναι γλαφυρή έκφραση αλλά πιθανώς να προκαλέσει σύγχυση. Για την ακρίβεια, μία αρνητική πίεση δεν επηρεάζει τη βαρυτική αλληλεπίδραση μεταξύ των μαζών -που παραμένει ελκτική- αλλά μάλλον επηρεάζει τη συνολική εξέλιξη του Σύμπαντος σε κοσμολογική κλίμακα, δίνοντας χαρακτηριστικά το αποτέλεσμα μιας επιταχυνόμενης διαστολής, παρά την όποια έλξη ανάμεσα στις μάζες του Σύμπαντος.
Λεωνίδας Κασελάκης

Καριέρα

Ο Κασελάκης ξεκίνησε την καριέρα του από τα τμήματα υποδομής της Νίκης Αμαρουσίου το 2004. Μετά από τρία χρόνια, το 2007, έλαβε μεταγραφή στον Ηλυσιακό, όπου αγωνίστηκε μέχρι και την περίοδο 2011-12, δύο περιόδους στην Α2 Εθνική και δύο στην Α1 Εθνική. Κατόπιν μετακινήθηκε στη Θεσσαλονίκη ώστε να φορέσει τα χρώματα του ΠΑΟΚ. Στη συνέχεια υπέγραψε μονοετές συμβόλαιο συνεργασίας με την ΑΕΚ, όπου σημείωσε 3,67 πόντους, 3,19 ριμπάουντ και 1,05 ασίστ μέσο όρο σε 21 αγώνες. Στις 8/8/2015 ανακοινώθηκε η συνεργασία του με την ομάδα της Νέας Κηφισιάς. Μάλιστα για την χρονιά του με την ομάδα της Κηφισιάς αναδείχτηκε σαν τον πιο βελτιωμένο παίκτη του ελληνικού πρωταθλήματος. Το 2016 συμφώνησε με την Αστάνα, κατακτώντας το πρωτάθλημα και το κύπελλο Καζακστάν για το 2017 και 2018. Τον Ιούλιο του 2018 ανακοινώθηκε από τον Προμηθέα Πάτρας.

Εθνική Ελλάδας

Φορώντας το ελληνικό εθνόσημο αγωνίστηκε το 2006 στο Βαλκανικό Πρωτάθλημα Παίδων στα Σκόπια και στο Πανευρωπαϊκό Πρωτάθλημα Παίδων την ίδια χρονιά στο Αντουχάρ. Το 2008 συμμετείχε στο Πανευρωπαϊκό Πρωτάθλημα Εφήβων στον Πύργο κατακτώντας το χρυσό μετάλλιο και την επόμενη χρονιά στο Παγκόσμιο Πρωτάθλημα Εφήβων στο Όκλαντ κατακτώντας το ασημένιο μετάλλιο. Το 2009 έφερε ακόμη μια μεγάλη επιτυχία, την κατάκτηση του χρυσού μεταλλίου στο Πανευρωπαϊκό Πρωτάθλημα Νέων στη Ρόδο. Το 2010 προσέθεσε ένα ακόμη ασημένιο μετάλλιο στη συλλογή του στο Πανευρωπαϊκό Πρωτάθλημα Νέων στο Ζαντάρ και στην Κρικβένιτσα.
Μνήσαρχος

1. Πατέρας του Πυθαγόρα του Σάμιου, Έλληνας έμπορος όπου αρχικά δραστηριοποιήθηκε στην Τύρο,και αργότερα εγκαταστάθηκε στη Σάμο με σκοπό το εμπόριο. Πρόσφερε πολλά αγαθά αλλά κυρίως τρόφιμα στο νησί σε καιρό λιμού και ανταμείφθηκε για την προσφορά του με πολιτικά δικαιώματα. Υπήρξε πιστός ακόλουθος του Πύθιου Απόλλωνα, προς τιμήν του οποίου μετονόμασε την γυναίκα του Παρθενίδα σε Πυθαΐδα και ονόμασε τον τρίτο του γιο Πυθαγόρα.
2. Γιος του Πυθαγόρα του Σάμιου και της Θεανώς της Κροτωνιάτιδος, πρώτος κατά σειρά. Εκπαιδεύτηκε και μυήθηκε στην πυθαγόρεια φιλοσοφία και ανέλαβε τη διοίκηση της πυθαγόρειας κοινότητας μετά το θάνατο του Αρίσταιου, δευτέρου συζύγου της Θεανώς, μετά τον Πυθαγόρα.
Τζον Τζόζεφ Μοντγκόμερι

Βιογραφικά στοιχεία

Στις 28 Αυγούστου 1883 ο Τζον Τζόζεφ Μοντγκόμερι πραγματοποίησε την πρώτη ελεγχόμενη πτήση με ανεμόπτερο στις Ηνωμένες Πολιτείες Αμερικής στην επαρχία Οτάι Μέσα του Σαν Ντιέγκο στην Καλιφόρνια. Νωρίτερα είχαν πραγματοποιηθεί πτήσεις με ανεμόπτερα στην Ευρώπη από τους Τζορτζ Κέιλι (1853) και Ζαν-Μαρί Λε Μπρι (1856). Αργότερα, το 1905 ο πιλότος του Μοντγκόμερι, Ντάνιελ Μαλόνεϊ πραγματοποίησε σειρά πτήσεων στις επαρχίες Άπτος και Σάντα Κλάρα, πραγματοποιώντας άλματα από αερόστατα χρησιμοποιώντας τις πτέρυγες του ανεμοπτέρου. Οι πτήσεις αυτές κατέδειξαν πως το αεροσκάφος του Μοντγκόμερι ήταν ελεγχόμενο. Την περίοδο αυτή, οι πτήσεις αυτές έφτασαν στο μεγαλύτερο υψόμετρο που είχε καταγραφεί έως τότε. Το δίπλωμα ευρεσιτεχνίας για το αεροσκάφος αυτό κατοχυρώθηκε στις 18 Σεπτεμβρίου 1906 με αριθμό 831.173.
Ο Μοντγκόμερι έγινε μέλος της αερολέσχης του Ιλινόι το 1910 και μέλος της επιτροπής ερευνών του Τεχνικού Συμβουλίου της Αεροναυτικής Εταιρείας της Νέας Υόρκης το 1911.
Ο Μοντγκόμερι απεβίωσε στις 31 Οκτωβρίου 1911 όταν το ανεμόπτερό του The Evergreen κατέπεσε. Τάφηκε στο κοιμητήριο Χόλι Κρος στην πόλη Κόλμα της Καλιφόρνια στις 3 Νοεμβρίου 1911.
Το 1946 η ζωή του Τζον Μοντγκόμερι αποτέλεσε το περιεχόμενο της ταινίας Gallant Journey με πρωταγωνιστές τους Γκλεν Φορντ και Τζάνετ Μπλαιρ, σε σκηνοθεσία του Ουίλιαμ Γουέλμαν.
Εγκέφαλος

Αρτηρίες

Ο εγκέφαλος αγγειώνεται από τις δύο έσω καρωτίδες αρτηρίες και τις δύο σπονδυλικές αρτηρίες.
Η έσω καρωτίδα αρτηρία περνάει από τον σηραγγώδη χώρο και εισέρχεται στην σκληρά μήνιγγα όπου χορηγεί την οπίσθια αναστομωτική αρτηρία και την πρόσθια χοριοειδή αρτηρία. Χωρίζεται μετά σε δύο κλάδους: την πρόσθια εγκεφαλική αρτηρία και την μέση εγκεφαλική αρτηρία.
Οι σπονδυλικές αρτηρίες εισέρχονται στο κρανίο από το μείζον ινιακό τρήμα και μπροστά από τον προμήκη μυελό ενώνονται και σχηματίζουν ένα μεγάλο αγγείο την βασική αρτηρία που στο ύψος της γέφυρας διχάζεται στις δύο οπίσθιες εγκεφαλικές αρτηρίες.
Παύση της κυκλοφορίας του αίματος στον εγκέφαλο γιά 5 πρώτα λεπτά, δεν προκαλεί βλάβη, αντίθετα μόνιμες παθολογοανατομικές αλλοιώσεις προκαλούνται με παύση 8 πρώτων λεπτών ή περισσότερο.

Πηγή ενέργειας

Πηγή ενέργειας του εγκεφάλου είναι οι υδατάνθρακες και κυρίως η γλυκόζη, γιά την καύση της οποίας δεν είναι απαραίτητη η ινσουλίνη.
Σατανισμός

Ο μεσαιωνικός σατανισμός

Κύρια γνωρίσματά του είναι οι τελετουργικές ανθρωποθυσίες και τα συμβόλαια με  το διάβολο, οι παρά φύση σεξουαλικές σχέσεις με τους δαίμονες ή μεταξύ των συμμετεχόντων, οι φόνοι παιδιών και η πρόκληση καταστροφής σε τρίτα πρόσωπα ή αγαθά με τη χρήση μαγγανείας   Πρόκειται για φανταστικό επινόημα της χριστιανικής Εκκλησίας η οποία μέσα από τη δράση της Ιεράς Εξέτασης και τις συνεχείς επίσημες και ανεπίσημες διώξεις μαγισσών,οδήγησε στην ταύτιση της λαϊκής  μαγείας και διαφόρων παγανιστικών αντιλήψεων με ό,τι αποκαλείτο διαβολικό. Η καταστολή έτρεφε τη θεωρητική δαιμονολογία, η οποία ξεφτούσε πολύ σύντομα όταν δεν αυξάνονταν οι συγκεκριμένες περιπτώσεις Οι περιπτώσεις πραγματικής λατρείας του Σατανά πρέπει να θεωρούνται ελάχιστες. Τα αριστοκρατικά κοινωνικά στρώματα μάλλον είναι αυτά που υπερεκπροσωπούνται στην άσκηση της λατρείας του Σατανά κι όχι τα λαϊκά στρώματα.
Αρκουδόρρεμα Αρκαδίας

Εκφράσεις

Παλαιότερη έκφραση ήταν και η "Σαν νάρθες απ΄ τ΄ Αρκουδόρρεμα!", που λεγόταν σε χαρακτηρισμό ατόμου αγροίκου μεν χωρικού αλλά αγνού προς την διαφθορά των πόλεων.
Φρειδερίκος του Άνχαλτ-Μπέρνμπουρκ-Σάουμμπουρκ-Χόυμ

Βιογραφία

Ήταν ο τέταρτος γιος του Βίκτωρα Α΄ πρίγκιπα του Άνχαλτ-Μπέρνμπουρκ-Σάουμμπουρκ-Χόυμ και της Χέντβιχ-Σοφίας των Χένκελ, κόρης του Βέντσελ-Λουδοβίκου κόμη του Ντόννερσμαρκ.
Γεννήθηκε στο Σάουμπουρκ· το 1758 απεβίωσε ο πρωτότοκος αδελφός του Χριστιανός. Το 1772 ο δευτερότοκος Κάρολος-Λουδοβίκος διαδέχθηκε τον πατέρα τους, αποκλείοντας τους τρεις νεότερους αδελφούς του από τη διαδοχή. Το 1784 ετελεύτησε ο τρίτος αδελφός Φραγκίσκος-Αδόλφος και το 1790 ο πέμπτος Βίκτωρ-Αμεδαίος. Έτσι όταν το 1806 απεβίωσε ο Κάρολος-Λουδοβίκος, ο Φρειδερίκος ανέλαβε το πριγκιπάτο.
Το 1812 απεβίωσε στο Χόμμπουρκ φον ντερ Χέχε σε ηλικία 71 ετών, άγαμος. Ήταν ο τελευταίος του κλάδου του και τον διαδέχθηκε η μικρανιψιά του Ερμίνα, κόρη του Βίκτωρα Β΄ (γιου του Καρόλου-Λουδοβίκου) στο Σάουμμπουρκ και ο γιος τού 2ου εξαδέλφου του Αλέξιος-Φρειδερίκος-Χριστιανός στο Χόυμ.
Ιωάννης του Παλατινάτου-Μόσμπαχ, κοσμήτορας

Βιογραφία

Ήταν ο τέταρτος γιος του Όθωνα Α΄ παλατινού κόμη του Μόσμπαχ και της Ιωάννας των Βίττελσμπαχ, κόρης του Ερρίκου ΙΣΤ΄ δούκα της Βαυαρίας-Λάντσουτ. Οι δύο αμέσως μεγαλύτεροι αδελφοί του ήταν ο Ρούπρεχτ επίσκοπος του Ρέγκενσμπουργκ και ο Αλβέρτος επίσκοπος του Στρασβούργου.
Η οικογένειά του θέλησε να τον βοηθήσει να διαδεχθεί τον Ιωάννη Β΄ του Βέρντενμπεργκ ως επίσκοπος του Άουγκσμπουργκ και το 1486 έστειλαν εκπρόσωπό τους να πείσει τον Σύλλογο του καθεδρικού. Αλλά ο Φρειδερίκος Γ΄ των Αψβούργων και άλλοι πρίγκιπες συμβούλευσαν το Σύλλογο να εκλέξει τον Φρειδερίκο των Χοεντσόλερν.
Ο Ιωάννης απογοητεύτηκε από την απόφαση και άφησε τη Γερμανία για προσκύνημα στους Αγίους Τόπους, συνοδευόμενος από τους υπηρέτες του. Απεβίωσε στην Ιερουσαλήμ και τάφηκε στην Αίθουσα του Μυστικού δείπνου, στο κτήριο του τάφου του Δαβίδ. Στο αββαείο του Ράιχενμπαχ υπάρχει ανάγλυφη πλάκα στον τοίχο, σε ανάμνηση του Ιωάννη, επάνω από τον τάφο του πατέρα του Όθωνα Α΄. Ο Μάρτιν Κέτσελ έγραψε ένα Οδοιπορικό για τον Ιωάννη.
Μπατρούν

Ιστορία

Το Μπατρούν θεωρείται μία από τις αρχαιότερες πόλεις του κόσμου. Η πόλη μνημονεύεται από τους αρχαίους συγγραφείς Στράβωνα, Πλίνιο, Πτολεμαίο και τοn Βυζαντινό γραμματικό Στέφανο Βυζάντιο υπό το όνομα "Βοτρύς" ή "Βοθρύς".
Η πόλη αναφέρεται ως «Μπατρούνα» (Batruna) στις πινακίδες της Τελ αλ-Αμάρνα (Tell al-Amarna) της Άνω Αιγύπτου, που χρονολογούνται από το 1360 π. Χ. Η φοινικική πόλη θεωρείται ότι ιδρύθηκε από το βασιλιά της Τύρου Ιθώβαλο (Ittobaal), που βασίλευσε κατά την εποχή του Ναβουχοδονόσορα γύρω στο 870 π. Χ.
Κατά την αρχαιότητα, η πόλη ήταν γνωστή με το ελληνικό όνομα «Βοτρύς», που προερχόταν από τα περίφημα αμπέλια της περιοχής και την παραγωγή εξαιρετικής ποιότητας σταφυλιών, ενώ και σήμερα διατηρείται στην πόλη η ανάμνηση της αρχαίας ονομασίας.
Οι Ρωμαίοι διατήρησαν το ελληνικό όνομα, χτίζοντας στα βορειοανατολικά της πόλης ρωμαϊκό θέατρο, κατάλοιπα του οποίου σώζονται μέχρι σήμερα στον κήπο μιας ιδιωτικής κατοικίας. Αργότερα, η πόλη αναδείχτηκε οχυρό ορμητήριο πειρατών.
Στους μεσαιωνικούς χρόνους, η πόλη ονομαζόταν «Βούτρον» (Butron) και υπαγόταν στην κομητεία της Τρίπολης. Ο σουλτάνος της Αιγύπτου Καλαούν (Qalaun) επανέκτησε την πόλη από τους Φράγκους το 1288. Κατά την εποχή των Σταυροφοριών, η πόλη ήταν πασίγνωστη για τους περίφημους αμπελώνες της.
Στο αρχαίο λιμάνι της πόλης υπάρχει ένα εντυπωσιακό φυσικό θαλάσσιο τείχος, που είχε ενισχυθεί από τους Φοίνικες, κατάλοιπα του οποίου είναι ορατά και σήμερα.

Αξιοθέατα του Μπατρούν

Κοντά στο γραφικό ψαράδικο λιμάνι του Μπατρούν βρίσκονται δύο από τα πιο αξιόλογα και ιστορικά μνημεία της πόλης. Η Ορθόδοξη Εκκλησία του Αγίου Γεωργίου, η οποία χτίστηκε στα τέλη του 18ου αιώνα, έχει 21 περίφημα ζωγραφικά θυρώματα και ξυλόγλυπτα περιστέρια πάνω από το τέμπλο του ναού.
Εξαιρετικής αρχιτεκτονικής κόσμημα της πόλης είναι η τρίκλιτη Εκκλησία του Αγίου Στεφάνου με τα δίδυμα καμπαναριά, γνωστή ως «Εκκλησία των Ψαράδων», με το ολόσωμο άγαλμα του αγίου στο αέτωμα της πρόσοψης.
Με θέα προς το αρχαίο φυσικό θαλάσσιο τείχος, υπάρχει η γραφική Εκκλησία της Παναγίας των Θαλασσών (Saidat al-Bahr), όπου στις 15 Αυγούστου κάθε χρόνου εορτάζεται με λαμπρότητα η «Παναγία της Θάλασσας», προσελκύοντας πλήθος προσκυνητών από όλες τις περιοχές του Βορείου Λιβάνου.
Στον κεντρικό δρόμο του Μπατρούν, ως ορόσημο της πόλης, έχει ανεγερθεί ένας περίτεχνος ανδριάντας ενός δύτη μ’ ένα σκάφανδρο στα χέρια του, σύμβολο της ναυτικής παράδοσης της πόλης, που φέρει στη βάση του την επιγραφή «Βότρυς».
Ρωσικός αλυτρωτισμός

Ο ρωσικός αλυτρωτισμός αναφέρεται γενικά σε αλυτρωτικές απαιτήσεις σε τμήματα της πρώην Ρωσικής Αυτοκρατορίας ή ΕΣΣΔ που έγιναν κατά τη διάρκεια του 21ου αιώνα από τη Ρωσική Ομοσπονδία. 
Η προσάρτηση της Κριμαίας εξηγείται εν μέρει ως αλυτρωτικός ισχυρισμός.

Ρωσική Αυτοκρατορία

Από τον 16ο αιώνα μέχρι τον 20ό αιώνα, η Ρωσική Αυτοκρατορία ακολούθησε επεκτατική πολιτική. Λίγες από αυτές τις πράξεις είχαν αλυτρωτικές δικαιολογίες, αν και η κατάκτηση μερών της Οθωμανικής Αυτοκρατορίας στον Καύκασο για να φέρουν τους Αρμένιους Χριστιανούς υπό την προστασία του Τσάρου μπορεί να αποτελεί ένα παράδειγμα.

Μετασοβιετική ιστορία (1991-21ος αιώνας)

Μετά τη διάλυση της ΕΣΣΔ το 1991, θεωρήθηκε ότι η Ρωσική Ομοσπονδία θα παραιτηθεί από σχέδια εδαφικής επέκτασης ή κρατικού εθνικισμού, παρά το γεγονός ότι περίπου 25 εκατομμύρια εθνοτικοί Ρώσοι ζουν σε γειτονικές χώρες εκτός Ρωσίας. Οι Στίβεν Μ. Σάιντεμαν και Ρ. Ουίλιαμ Έιρς ισχυρίζονται ότι η Ρωσία ακολούθησε μια μη αλυτρωτική πολιτική τη δεκαετία του 1990 παρά κάποιες δικαιολογίες για τις αλυτρωτικές πολιτικές. Ένας παράγοντας που απείλησε τον αλυτρωτισμό ήταν το επίκεντρο του αποφασιστικού ενδιαφέροντος για εδραίωση της εξουσίας και της οικονομίας στη Ρωσία. Επιπλέον, δεν βρέθηκε μια σταθερά δημοφιλής πολιτική αλυτρωτισμού για το εκλογικό σώμα, και οι πολιτικοί που πρότειναν τέτοιες ιδέες δεν πήγαιναν καλά εκλογικά. Οι ρώσοι εθνικιστές πολιτικοί τείνουν να επικεντρώνονται στις εσωτερικές απειλές και όχι στα συμφέροντα των Ρώσων εκτός της ομοσπονδίας. 
Έχει προταθεί ότι η προσάρτηση της Κριμαίας το 2014 αποδεικνύει την σημερινή προσήλωση της Ρωσίας στον αλυτρωτισμό. 
Η προσάρτηση της Κριμαίας οδήγησε σε νέο κύμα ρωσικού εθνικισμού, με μεγάλα τμήματα του ρωσικού ακροδεξιού κινήματος να επιδιώκουν τη προσάρτηση ακόμη περισσότερης γης από την Ουκρανία, συμπεριλαμβανομένης και της μη αναγνωρισμένης Ομοσπονδιακής Πολιτείας της Νέας Ρωσίας. Ο Βλαντιμίρ Σοκόρ πρότεινε ότι η ομιλία του Βλαντιμίρ Πούτιν μετά την προσάρτηση της Κριμαίας ήταν ντε φάκτο "μανιφέστο του αλυτρωτισμού της μεγάλης Ρωσίας". Εντούτοις, μετά την επιβολή διεθνών κυρώσεων κατά της Ρωσίας στις αρχές του 2014, αυτό οδήγησε και στον θάνατο του σχεδίου της «Νέας Ρωσίας»: την 1η Ιανουαρίου 2015, η ιδρυτική ηγεσία ανακοίνωσε ότι το σχέδιο έχει τεθεί σε αναμονή και στις 20 Μαΐου τα συστατικά μέλη ανακοίνωσαν πάγωμα του πολιτικού σχεδίου. 
Ορισμένοι Ρώσοι εθνικιστές επιδιώκουν να προσαρτήσουν τμήματα του «κοντινού εξωτερικού», όπως τα κράτη της Βαλτικής  ενώ ορισμένοι φοβούνται πιθανή κλιμάκωση λόγω ρωσικών αλυτρωτικών φιλοδοξιών στο βόρειο Καζακστάν.
Cubuntu

Ιστορία

Την ανάπτυξη του Cubuntu ξεκίνησε το 2012 ο Eric Kranich, ως ανεπίσημη παραλλαγή του Ubuntu, εξαρχής -από επιλογή του προγραμματιστή- με το περιβάλλον Cinnamon. Το Cinnamon είναι δημιούργημα του Clément Lefèbvre για χρήση με το λειτουργικό σύστημα Linux Mint, το οποίο χρησιμοποιήθηκε αργότερα και από άλλες διανομές. Άλλα περιβάλλοντα εργασίας που υποστηρίζει έκτοε το Cubuntu είναι τα MATE, Openbox, GNOME Shell και Unity. 
Το Cubuntu δεν είναι ιδιαίτερα διαδεδομένο. Διατέθηκε προεγκατεστημένο σε φορητούς υπολογιστές στην Γαλλία.

Χαρακτηριστικά

Το σύστημα είναι πανομοιότυπο με το Ubuntu ενώ περιέχει και επιπλέον πακέτα λογισμικού όπως τον Google Chrome και το Skype. καθώς και drivers κλειστού κώδικα. Αρχικά η διατίθονταν με περιβάλλον μόνο στην γαλλική γλώσσα (ενώ ο χρήστης μπορούσε να προσθέσει επιπλέον γλώσσες μετά από την εγκατάσταση). Από την έκδοση 15.04 και μετά είναι δυνατή η εγκατάσταση με περιβάλλον στα γαλλικά ή τα αγγλικά.
Παγκόσμιο Κύπελλο Ποδοσφαίρου 1970

Προκριματικά

Στα προκριματικά του Παγκοσμίου Κυπέλλου 1970 συμμετείχαν 75 εθνικές ομάδες και διαγωνίστηκαν για τις 16 θέσεις που δόθηκαν για την τελική φάση των Μουντιάλ. Οι 2 από τις 16 θέσεις καλύφθηκαν από την προηγούμενή νικήτρια Αγγλία και το Μεξικό ως διοργανώτρια χώρα. Για πρώτη φορά στην διοργάνωση συμμετείχαν το Μαρόκο το Ισραήλ και το Ελ Σαλβαδόρ.

Ο Πόλεμος του Ποδοσφαίρου

Τα προκριματικά του παγκοσμίου κυπέλλου σημαδεύτηκαν από τον επονομαζόμενο «Πόλεμο του Ποδοσφαίρου». Ελ Σαλβαδόρ και Ονδούρα διεκδίκησαν την πρόκρισή τους στα τελικά του Μουντιάλ, σε αγώνες μπαράζ. Καταπιεσμένα πάθη και μίση που επί δεκαετίες δίχαζαν αυτές τις δύο κεντροαμερικανικές χώρες ξέσπασαν. Η Ονδούρα νίκησε 1-0 στην έδρα της, αλλά έχασε με 3-0 στο Ελ Σαλβαδόρ. Το σκληρό παιχνίδι των ποδοσφαιριστών συνοδεύθηκε από ταραχές και ξυλοδαρμούς των Σαλβαδοριανών μεταναστών στην Ονδούρα, για να εξελιχθεί σε αλυσίδα συνοριακών επεισοδίων. Η FIFA αποφάσισε να γίνει νέος αγώνας μπαράζ στο ουδέτερο Μεξικό. Το Ελ Σαλβαδόρ νίκησε με 3-2 και, την επόμενη μέρα, ο στρατός του εισέβαλε στην Ονδούρα! Μέσα σε 4 μόλις ημέρες 3.000 άνθρωποι έχασαν τη ζωή τους, 6.000 τραυματίστηκαν κι άλλοι 100.000 έμειναν άστεγοι. Χρειάστηκε η εσπευσμένη δραστηριοποίηση του Οργανισμού Αμερικανικών Κρατών για να δοθεί τέλος σ´αυτή την αιματοχυσία που αποκλήθηκε «Πόλεμος του Ποδοσφαίρου».

Φάση Ομίλων

Όλες οι ώρες που αναγράφονται είναι οι τοπικές ώρες Μεξικού UTC -6
Αλφόνσος Δ΄ της Αραγωνίας

Βιογραφία

Γεννήθηκε στη Νάπολη και κατά τη διάρκεια εξουσίας του πατέρα του ήταν γενικός πληρεξούσιος (procurator) του στέμματος. Κατά τη βασιλεία του αποκτήθηκε η Κομητεία του Ουρζέλ, το Δουκάτο των Αθηνών και το Δουκάτο Νέων Πατρών (Υπάτης). Νυμφεύτηκε πρώτα την Τερέζα ντ' Εστένσα κόμισσα του Ουργέλ. Διαδόθηκε ότι ήταν τόσο δαπανηρός στα έξοδα του γάμου, που οι τοπικές βουλές επέβαλαν περιορισμούς στο πόσα μπορούσε να δαπανήσει. Ανέλαβε την κατάκτηση της Σαρδηνίας (1323-24). Αν και η πόλη Σάσσαρι παραδόθηκε, έπειτα στασίασε τρεις φορές· η κατάκτηση αμφισβητήθηκε από τη Γένουα, έτσι το 1329 ξεκίνησε μακρό πόλεμο με τη Γένουα. 
Το 1319 ο μεγαλύτερος αδελφός του Ιάκωβος παραιτήθηκε από διάδοχος του θρόνου και αποχώρησε σε μονή. Έτσι το 1327 διαδέχθηκε τον πατέρα του στο Βασίλειο της Αραγωνίας. Το ίδιο έτος χήρεψε και το 1329 νυμφεύτηκε την Ελεονώρα Ιβρέας, κόρη του Φερδινάνδου Δ' βασιλιά της Καστίλης, που είχε προταθεί στον Ιάκωβο, αλλά αυτός προτίμησε να αποχωρήσει στη μονή. Επειδή έδειχνε εύνοια προς τη δεύτερη σύζυγό του προς το τέλος της ζωής του, ο από τον πρώτο γάμο υιός του Πέτρος αντιτέθηκε.
Μπαϊράκι

Εκφράσεις

Σήμερα ο όρος αυτός στη νεοελληνική χρησιμοποιείται προς χαρακτηρισμό οποιασδήποτε εκδηλούμενης αντίδρασης ανεξαρτητοποίησης επί οργανωμένης δράσης ή κατεύθυνσης π.χ. "σήκωσε μπαϊράκι" ή "σήκωσε δικό του μπαϊράκι", (ως απόηχος του 21, επειδή τα μπαϊράκια τα κατείχαν οργανωμένες μεν, αλλά ανεξάρτητες μεταξύ τους ένοπλες ομάδες, το δε ρήμα "σήκωσε" λέγονταν με την έννοια της δημιουργίας νέας αντάρτικής ομάδας από κάποιον οπλαρχηγό, "καπετάνιο" τότε.)

Για τη μεταφορική έννοια της φράσης "σήκωσε μπαϊράκι" στη νεοελληνική, σε αρκετές περιπτώσεις αντικαθίσταται η τουρκική λέξη bayrak με την αντίστοιχη ιταλική bandiera που επίσης σημαίνει σημαία κι έτσι προκύπτει η φράση "σήκωσε μπαντιέρα". Συνώνυμη επίσης είναι και η έκφραση: "κάνει του κεφαλιού του".